KOMISSION TIEDONANTO NEUVOSTOLLE JA EUROOPAN PARLAMENTILLE - Macaon erityishallintoalue: kolmas vuosikertomus 2002

SISÄLLYSLUETTELO

1. Johdanto

2. "Yksi maa, kaksi järjestelmää" -periaatteen toteutUminen

3. Lainsäädännön ja hallinnon kehitys

4. Uhkapelitoiminnan vapautTAMINEN

5. Taloudellinen tilanne

6. Eu:n ja macaon väliset suhteet

7. LOPPUPÄÄTELMÄ

1. Johdanto

Euroopan komissio seuraa edelleen "yksi maa, kaksi järjestelmää" -periaatteen toteutumista Kiinan kansantasavallan Macaon erityishallintoalueella ja on näin ollen erittäin kiinnostunut alueen kehityksestä. Tässä kertomuksessa pyritään kahden aikaisemman kertomuksen tapaan arvioimaan Macaon erityishallintoalueen ja sen EU-suhteiden kehittymistä.

Macaon talous kasvoi edelleen vuonna 2002. Alueen hallitus ryhtyi talouden monipuolistamisstrategiansa mukaisesti merkittäviin uudistuksiin, joista tärkein oli Macaon uhkapelitoiminnan rakennemuutos. "Yksi maa, kaksi järjestelmää" -periaatetta toteutettiin yhä tyydyttävästi, vaikka alueen viranomaisten toimintakykyä pitäisikin ajan mittaan vahvistaa kehittämällä alueen virkamieskunnan tietoja ja taitoja. Kumouksellisen toiminnan kieltävän lainsäädännön hyväksyminen saattaa vaikuttaa Macaon erityisasemaan, joten EU seuraa prosessia tiiviisti.

2. "Yksi maa, kaksi järjestelmää" -periaatteen toteutUminen

- Periaatteen uudelleenvahvistus

Beijingin keskushallitus vakuutti jälleen virallisissa lausunnoissaan pitäytyvänsä "yksi maa, kaksi järjestelmää" -periaatteessa. Maaliskuun 5. päivänä 2002 pääministeri Zhu Rongji vakuutti puheessaan kansankongressille:

"Meidän on tinkimättä toteutettava yksi maa, kaksi järjestelmää' -periaatetta ja noudatettava Hongkongin ja Macaon erityishallintoalueiden perustuslakeja. Vakaa ja horjumaton tavoitteemme on turvata näiden alueiden pitkän aikavälin vakaus, vauraus ja kehitys. Keskushallitus tukee vankkumatta Hongkongin ja Macaon hallituksia ja niiden päämiehiä alueiden lainmukaisessa hallitsemisessa sekä vahvistaa edelleen Manner-Kiinan ja Hongkongin ja Macaon välisiä talous- ja kauppasuhteita, tiede-, teknologia-, kulttuuri- ja koulutusvaihtoa ja näihin liittyvää yhteistyötä. Suhtaudumme erittäin luottavaisesti Hongkongin ja Macaon tulevaisuuteen."

- Periaatteen toteutuminen

Perustuslain 23 artikla

Hallinto- ja oikeusministeri Florinda Chan ilmoitti lokakuun 1. päivänä, että hallitus aikoo laatia esityksen kansallista turvallisuutta koskevaksi laiksi perustuslain 23 artiklan voimaansaattamiseksi. Hallituksen tavoitteena oli laatia lakiesitys ja antaa se lainsäädäntöelimelle vuoden 2003 alussa, jotta lainsäädäntömenettely voitaisiin aloittaa. Hallitus aikoo keskustella lainsäädäntöelimen kanssa siitä, kuinka Macaon asukkaita voitaisiin parhaiten kuulla lain valmistelussa.

Sekä hallinto- ja oikeusministeri että lainsäädäntöelimen puhemies totesivat, että 23 artiklan voimaansaattaminen on Macaon erityishallintoalueen perustuslaillinen velvollisuus, joten kansalaisten kuuleminen koskee ainoastaan lakiesityksen sisältöä, ei sen tarpeellisuutta. Vaikka lain tekstiä ei ole vielä julkaistu, macaolaiset näyttivät vuoden 2002 lopulla suhtautuvan suunnitelmaan rauhallisesti.

Toisin kuin Hongkongin erityishallintoalueella, jossa 23 artiklaa koskeva lakiesitys täydentää olemassaolevia säädöksiä, Macaossa hallitus on sitä mieltä, että 23 artiklaa koskeva lainsäädäntö tukkii porsaanreiän. Vastaava Portugalin laki nimittäin kumoutui Macaon palautuessa Kiinalle joulukuussa 1999, eikä Macaon nykyinen rikoslaki kata valtiota vastaan tehtyjä rikkomuksia, vaan ainoastaan "aluetta vastaan tehdyt rikkomukset".

Neuvottelut Macaon ja Manner-Kiinan välisestä sopimuksesta kahdenkertaisen verotuksen välttämiseksi

Macaon erityishallintoalueen hallitus ja Beijingin keskushallitus aloittivat vuonna 2002 neuvottelut sopimuksesta kahdenkertaisen verotuksen välttämiseksi. Sopimuksen on määrä perustua OECD:n ja YK:n malleihin. Macaon erityishallintoalueen hallitus toivoo sopimuksen valmistuvan vuoden 2003 aikana ja aikoo myöhemmin neuvotella sopimuksia myös muiden kauppakumppaneiden kanssa.

3. Lainsäädännön ja hallinnon kehitys

Vakiinnutettuaan vuonna 2000 perustetut instituutiot Macaon erityishallintoalueen hallitus alkoi vähitellen kehittää alueen oikeuslaitosta ja parantaa sen hallinnon tehokkuutta.

- Oikeuslaitoksen kehittäminen

Macaon erityishallintoalueella ei valitettavasti ole riittävästi lainopillisia asiantuntijoita, jotka hallitsisivat lainlaadinnan (sekä portugaliksi että kiinaksi) ja tuomioistuintyöskentelyn, mikä on hidastuttanut sekä lainsäädäntöelimen että tuomioistuinten työtä. Lokakuun lopulla tuomioistuinten istuntokauden avajaistilaisuudessa pitämässään puheessa ylimmän muutoksenhakutuomioistuimen puheenjohtaja kiinnitti erityistä huomiota juuri näihin puutteisiin.

Hallitus nimesi 179 lakia ja määräystä, jotka oli selvitettävä, saatettava voimaan tai muutettava lyhyen tai keskipitkän ajan kuluessa. Erityishallintoalueen hallitus aikoo antaa virkamiehille yleistä lakitietouskoulutusta sekä kouluttaa lakien ja säädösten laadinnan asiantuntijoita. Huomattakoon, että vuoden 2002 lopulla aloitettiin EU:n ja Macaon lainsäädäntöyhteistyöhanke, jonka ensimmäisiä tehtäviä oli lakien ja säädösten laatimiseen liittyvän koulutuksen järjestäminen.

Hallitus aikoo myös vahvistaa muun muassa perustuslain 23 artiklaa, pienehköjä velkariitoja käsittelevän tuomioistuimen perustamista sekä verotuksen muutoksia koskevaa kuulemismenettelyä.

- Asteittainen hallinnonuudistus

Vähän ennen Macaon erityishallintoalueen perustamista joulukuun lopulla vuonna 1999 suurin osa Portugalin hallinnon portugalilaisista virkamiehistä lähti Macaosta. Macaon erityishallintoalueen virkamieskunta on siis varsin nuori, mikä edellyttää koulutusta ja asteittaisia uudistuksia. Macaon hallituksen päämies on korostanut, että alueen hallinnon on kyettävä vastaamaan uuden kansainvälisen ja alueellisen toimintaympäristön haasteisiin.

Vuonna 2001 hallitus käynnisti koulutusohjelman Singaporen virkamiesopiston avustuksella. Vuoden 2002 loppuun mennessä johtamiskoulutusohjelman oli suorittanut jo 600 korkeaa tai keskitason virkamiestä.

Hallitus pyrkii lisäämän hallinnon tehokkuutta ja vastuuntuntoa sekä kohentamaan sen tarjoamien palvelujen laatua. Koulutusohjelman suorittaneita virkamiehiä kannustetaan ehdottamaan keinoja, joilla hallintorakennetta voitaisiin tehostaa ja hallintomenettelyjä yksinkertaistaa.

Hallitus etenee hallinnonuudistuksessa kuitenkin maltillisesti. Vuonna 2002 perustettiin julkishallinnon tarkkailuelin, joka tekee erityshallintoalueen hallitukselle ehdotuksia siitä, miten hallintorakennetta voitaisiin järkeistää, hallintomenettelyä yksinkertaistaa ja hallinnon palvelutasoa parantaa.

4. Uhkapelitoiminnan vapautTAMINEN

Erityishallintoalueen hallituksella on monipuolinen strategia, jolla Macao pyritään kehittämään alueelliseksi viihde-, messu- ja kongressikeskukseksi, jossa pääpaino on uhkapelitoiminnassa. Syyskuussa 2001 Macaon erityishallintoalueen lainsäädäntöelin hyväksyi uhkapelitoimintaa koskevat uudet säännöt, joiden myötä monopolijärjestelmä lakkautettiin ja julkisen tarjouskilpailun perusteella myönnettiin kolme uutta toimilupaa. Suurliikemies Stanley Ho'n Sociedade de Turismo e Diversoes de Macao -yrityksen (STDM:n) hallussa vuodesta 1962 ollut kasinomonopoli päättyi 31. maaliskuuta 2002.

Uudet toimiluvanhaltijat ovat:

- Galaxy Casino Company Limited

- Wynn Resorts (Macao) Limited

- Sociedade de Jogos de Macao, S.A. (SJM)

SJM on STDM:n tytäryhtiö ja jatkaa aikaisemman monopoliyhtiön toimintaa. Muut toimiluvanhaltijat ovat yhdysvaltalaisia sijoittajia Las Vegasista ja heidän hongkongilaisia liikekumppaneitaan. Ulkomainen omistus on luvallista, mutta mannerkiinalaisia sijoituksia uhkapelitoimintaan ei sallita. [Toimiluvan saaneen yhtiön toimitusjohtajan on asuttava vakituisesti Macaossa ja omistettava vähintään 10 % yhtiön osakkeista.] Toimiluvat ovat voimassa 18-20 vuotta. Uudet toimiluvanhaltijat ovat sijoittaneet toimintaan yhteensä 17,5 miljardia patacaa (2,3 miljardia euroa). Uusien hotellien rakentaminen alkoi vuonna 2002, ja ensimmäinen niistä on määrä ottaa käyttöön vuoden 2003 lopulla.

Monopolijärjestelmän lakkauttamista pidetään yrityksenä nopeuttaa talouskasvua ja lisätä verotuloja. Näissä tavoitteissaan Macaon hallitus onnistui erinomaisesti ensimmäisenä vapaan toiminnan vuonna. Bruttokansantuotteen reaalikasvu kiihtyi ja uhkapeleistä saadut verotulot kasvoivat voimakkaasti vuonna 2002.

5. Taloudellinen tilanne

Uhkapelit ja matkailu ovat olleet Macaon talouden tukipilareita, mutta uhkapelialan vapauttamisen myötä Macaon erityishallintoalueen hallitus pyrkii monipuolistamaan sitä myös muille aloille, kuten kongressi- ja messutoimintaan. Kahden hitaamman vuoden jälkeen bruttokansantuotteen reaalikasvu oli vuonna 2002 peräti 9,5 %, mikä johtui osin vilkkaasti matkailusta sekä uhkapelialan vapauttamisesta.

Vuonna 2002 viennin kokonaisreaalikasvu oli 6,4 % mikä oli lähinnä Manner-Kiinan markkinoiden poikkeuksellisen vahvan kasvun ansiota. Lähes kaikilla tärkeimmillä markkina-alueilla Yhdysvaltoja lukuun ottamatta kasvu oli negatiivista. Tärkeimpiä vientituotteita olivat edelleen tekstiilit ja vaatteet, joiden osuus koko viennistä oli 84 %.

Palvelutaseelle oli merkittävää, että Macaossa vieraili vuonna 2002 ennätykselliset 11,5 miljoonaa matkailijaa eli 12,2 % enemmän kuin vuonna 2001. Yli 90 % matkailijoista saapui Hongkongista, Manner-Kiinasta ja Taiwanista. Mannerkiinalaiset olivat nopeimmin kasvanut tulijoiden ryhmä: heitä oli 40 % enemmän kuin vuonna 2001, ja heidän osuutensa kaikista kävijöistä oli lähes 40 %. Hongkongilaiset olivat edelleen suurin yksittäinen ryhmä, joskin heidän määränsä laski hieman (1,8 %).

Macaon erityishallintoalueen talous on vahvalla kannalla. Budjettiylijäämä verovuodelta 2002 oli 1,7 miljardia patacaa (244 miljoona euroa), mikä oli yli 3 % alueen nimellisestä bruttokansantuotteesta. Uhkapeleistä saadut verotulot nousivat peräti 24,6 % ennätykselliseen 7,6 miljardiin patacaan (yhteen miljardiin euroon), osittain siksi, että uhkapelien veroa nostettiin 31,8 %:sta 35 %:iin vuonna 2002. Huomattakoon, että yli kaksi kolmasosaa alueen verotuloista tuli uhkapelien verotuksesta, jonka osuus on merkittävästi kasvanut viime vuosien 46-60 %:sta.

Vuoden 2002 vahvasta talouskasvusta huolimatta Macao kärsi edelleen pitkittyneestä deflaatiosta, joka on laskenut hintoja vuodesta 1999 yhteensä 9 %. Vuonna 2002 kuluttajahintaindeksi laski 2,6 %.

Työttömyys pysyi 6 %:ssa koko vuoden, joskin hallituksen avustustoimet näyttävät lieventäneen yhteiskunnallista tyytymättömyyttä. Näistä toimista on erityisesti mainittava 400 miljoonan patacan (52,6 miljoonan euron) uudelleenkoulutusrahasto, joka tarjoaa työttömille koulutusmahdollisuuksia ja suoraa rahallista tukea. Veronmaksajille ja yrityksille vuonna 2002 myönnetyt veronalennukset ja -helpotukset ovat voimassa myös vuonna 2003.

Alueen tekstiilikiintiöt lakkautetaan vuonna 2005 ja jotta Macaon tuotantoteollisuus ei siirtyisi muualle, erityishallintoalueen hallitus on aloittanut neuvottelut viereisen Manner-Kiinassa sijaitsevan Zhuhain kaupungin kanssa rajatylittävän teollisuusvyöhykkeen perustamisesta. Molemmat osapuolet ovat periaatteessa sopineet kehittävänsä sen mereltä vallatulle alueelle, joskin neuvotteluissa on ensin selvitettävä vaikeita kysymyksiä, jotka liittyvät erityisesti alkuperämaan säännösten noudattamiseen, toimivaltaisiin tuomioistuimiin, tulliselvityksiin, verotukseen ja macaolaisten ja mannerkiinalaisten työntekijämäärien suhteeseen.

6. Eu:n ja macaon väliset suhteet

- Taloussuhteet

EU on Macaon tärkeimpiä kauppakumppaneita. Se oli vuonna 2002 Yhdysvaltain jälkeen Macaon toiseksi suurin vientimarkkina-alue ja Manner-Kiinan ja Hongkongin jälkeen kolmanneksi suurin tavarantoimittaja. EU:n ja Macaon kahdenvälisen kaupan kokonaisarvo oli 1,04 miljardia euroa (tuonti 711 miljoonaa euroa, vienti 328 miljoonaa euroa).

- Teollis- ja tekijänoikeudet

Macao on kiistämättä edistynyt huomattavasti teollis- ja tekijänoikeuksien suojelussa erityisesti muuttamalla lainsäädäntöään WTO:n TRIPs-sopimuksen kansanvälisten standardien mukaisesti sekä kehittänyt säädösten valvontaa perustamalla teollis- ja tekijänoikeuksia varten uuden tulliosaston. Euroopan komissio on kuitenkin edelleen huolestunut laittomaan kopiointiin ja tavaramerkkiväärennöksiin liittyvästä toiminnasta Macaossa, erityisesti kun on kyseessä tekijänoikeussuoja.

- Viisumivapaus ja takaisinottosopimus

15. maaliskuuta 2001 annettu neuvoston asetus n:o 539/2001, jonka perusteella kolmetoista EU:n viidestätoista jäsenvaltiosta myönsi Macaon passin haltijoille viisumivapauden 10. huhtikuuta 2001 lähtien, tuli voimaan myös Yhdistyneessä kuningaskunnassa 17. huhtikuuta ja Irlannissa 29. huhtikuuta 2002. EU:n ja Macaon väliset takaisinottoa koskevat neuvottelut saatiin päätökseen kesäkuussa 2002. Takaisinottosopimus parafoitiin lokakuussa EU:n ja Macaon sekakomitean kokouksen yhteydessä.

- Sekakomitea

EY:n ja Macaon välisen yhteistyösopimuksen nojalla perustetun sekakomitean 9. kokous pidettiin Brysselissä 18. lokakuuta 2002. Molemmat osapuolet tarkastelivat alueidensa kehitystä ja keskinäisten suhteidensa tilaa. Sekakomitea ilmaisi tyytyväisyytensä siitä, että kolme EY:n ja Macaon rahoittamaa yhteistyöhanketta oli saatu menestyksellisesti päätökseen ja että uusi lainopillista yhteistyötä koskeva hanke oli käynnistynyt.

- Asia Enterprise

EU:n ja Kiinan liike-elämän toinen tapaaminen pidettiin Macaossa 3.--5. kesäkuuta 2002. Kokouksen rahoittivat Euroopan komissio ja Macaon erityishallintoalueen hallitus. Tapaamiseen osallistui yli 300 yritystä EU:sta ja Kiinasta, ja se keskittyi kuudelle alalle (tekstiili- ja vaatetusteollisuus, metalli- ja koneteollisuus, IT- ja elektroniikkateollisuus, rakennustarvikkeet, ympäristöteknologia ja elintarviketeollisuus).

- Euroopan talous- ja sosiaalikomitean vierailu

Talous- ja sosiaalikomitean valtuuskunta, jota johti EU:n ja Kiinan välisiä suhteita käsittelevän työryhmän puheenjohtaja Sukhdev Sharma, vieraili Macaossa heinäkuussa. Valtuuskunta tapasi Macaon kauppakamarin, ammattiyhdistysten keskusliiton ja katolisen kirkon edustajia sekä yliopiston professoreita. Vierailu painottui talous- ja sosiaalikysymyksiin.

7. LOPPUPÄÄTELMÄ

Kolme vuotta Macaon luovuttamisesta erityishallintoalueen hallitus voi todeta alueen talouden kehittyneen melko suotuisasti. Talouden monipuolistamiseen tähtäävän hallituksen strategian pohjana on selkeä näkemys alueen talouden vahvuuksista ja heikkouksista. Uhkapelialan vapauttaminen on jo kantanut hedelmää ja tuo alueelle lähivuosina sijoituksia noin 2 miljardin euron verran. Menestys on osaltaan lisännyt alueen asukkaiden tulevaisuudenuskoa keskipitkällä aikavälillä ja kasvattanut hallituksen päämiehen suosiota.

Paljon on silti vielä tehtävää: Vientirakennetta on monipuolistettava, oikeusjärjestelmää uudistettava, hallintoa ja sairaalajärjestelmää parannettava, sosiaaliturvaa kehitettävä, työvoimaa sopeutettava jne. On erittäin rohkaisevaa, että Macaon erityishallintoalueen hallitus tiedostaa nämä haasteet ja aikoo vakaasti toteuttaa tarvittavat uudistukset.